
Befektetési alapok kvantitatív teljesítményértékelése

A tanulmány célja a befektetők és a vagyonkezelők közötti kapcsolat megteremtése egy értékelési rendszer létrehozásával, ami a felek között megalapozza a bizalmat és biztosítja a hosszú távú elköteleződést mindkét fél számára. Az alkalmazott módszer segítséget nyújt a befektetőknek a megalapozott döntéshozatalban, továbbá a professzionális vagyonkezelést végző szakemberek számára visszacsatolási pontként szolgál, mellyel mérni tudják a vagyonkezelési képességeik eredményességét.
A kutatómunka tárgyát nyolc magyarországi befektetési alap teljesítményértékelése képezi. Egyrészt arra a kérdésre kerestem választ, hogy az egyes befektetési alapok teljesítménye milyen mértékben tért el egymástól. Másrészt, hogy a befektetőket megfelelő mértékben kompenzálta-e egy befektetési alap hozama a felvállalt magasabb kockázatért cserébe. Ennek érdekében az elemzés során a Nobel-díjas közgazdász Franco Modigliani és unokája Leah Modigliani által kidolgozott kockázattal kiigazított teljesítménymutatót alkalmaztam.
Az elemzés 2002. január 1. és 2011. december 31. közötti időszakot fedi le. Az elemzés elkészítése során a nyolc befektetési alap egy jegyre jutó nettó eszközértékeit, a benchmarkot jelentő RAX index és a kockázatmentes hozamot megtestesítő ZMAX index napi árfolyamadatait használtam fel. Az empirikus kutatás során bemutattam, hogy az elemzési időszak alatt az átlagos piaci teljesítményt megjelenítő RAX indexet négy befektetési alap felül-, négy pedig alulmúlta a kockázattal kiigazított teljesítmény alapján. A teljesítmények közötti eltérés felhívja a figyelmet a vagyonkezelési képességek jelentőségére, továbbá az ezt mérni képes Modigliani-négyzet módszerre.



